ขยายตัวเร็วเกิน
บทบรรณาธิการหนังสือพิมพ์จาการ์ตาโพสต์ในอินโดนีเซียแสดงความกังวลต่อกรณีที่สายการบิน&#8220;ไลออน แอร์&#8221; สายการบินขนาดใหญ่อันดับ 2 ในอินโดนีเซีย สั่งซื้อเครื่องบินจำนวน 234 ลำ จากแอร์บัส มูลค่า 2.4 หมื่นล้านเหรียญสหรัฐ (ราว 7.2 แสนล้านบาท) โดยเตือนว่า อาจเป็นการขยายตัวที่เร็วเกินไปเมื่อเทียบกับขนาดตลาดและโครงสร้างพื้นที่ในอินโดนีเซีย
26 มี.ค. 2556

บทบรรณาธิการหนังสือพิมพ์จาการ์ตาโพสต์ในอินโดนีเซียแสดงความกังวลต่อกรณีที่สายการบิน“ไลออน แอร์” สายการบินขนาดใหญ่อันดับ 2 ในอินโดนีเซีย สั่งซื้อเครื่องบินจำนวน 234 ลำ จากแอร์บัส มูลค่า 2.4 หมื่นล้านเหรียญสหรัฐ (ราว 7.2 แสนล้านบาท) โดยเตือนว่า อาจเป็นการขยายตัวที่เร็วเกินไปเมื่อเทียบกับขนาดตลาดและโครงสร้างพื้นที่ในอินโดนีเซีย
“ความเคลื่อนไหวดังกล่าวอาจเป็นการปรับกลยุทธ์ของไลออน แอร์ เพื่อเตรียมตัวรับการเปิดเสรีน่านฟ้าอาเซียนในปี 2016 รวมทั้งการเจาะตลาดชนชั้นกลางเอเชียที่กำลังขยายตัวอย่างรวดเร็ว ทว่านักวิเคราะห์ต่างตั้งคำถามว่า ตลาดอินโดนีเซียมีขนาดใหญ่พอที่จะรองรับการขยายตัวของไลออน แอร์ หรือไม่ หรือทางสายการบินจะต้องหันไปแข่งในตลาดต่างประเทศมากขึ้นด้วยการเพิ่มเที่ยวบินระยะยาว” รายงานระบุ 
การเจาะตลาดต่างประเทศนับเป็นความท้าทายสำหรับไลออน แอร์ รวมทั้งสายการบินอื่นๆ ในอินโดนีเซีย เนื่องจากก่อนหน้านี้ ทางสหภาพยุโรป(อียู) สั่งห้ามบินไปยัง 27 ประเทศสมาชิกอียู โดยอ้างว่า มาตรการด้านความปลอดภัยไม่ได้มาตรฐานสากล แม้ต่อมาทางอียูจะยกเลิกคำสั่งดังกล่าว ทว่าก็ได้เรียกร้องให้อินโดนีเซียพัฒนาสายการบินอย่างต่อเนื่อง เนื่องจากยังคงพบข้อบกพร่องในหลายๆ ด้าน
นอกจากนี้ อินโดนีเซียยังคงขาดแคลนสนามบินที่ได้มาตรฐานในหลายพื้นที่ รวมทั้งขาดแคลนนักบิน ซึ่งอาจเป็นอุปสรรคสำคัญที่ขัดขวางการเติบโตของไลออน แอร์ และอาจนำไปสู่วิกฤตการเงินครั้งใหญ่ของทางสายการบิน